**Elérhető a felügyeleti díj bevallás helyesbítő felülete**

**Múlt hét óta elérhető a felügyeleti díj bevallás helyesbítő felülete a NÉBIH weboldalán. Helyesbítő bevallást a napi fogyasztási cikket értékesítő üzleteknek kell tenniük legkésőbb 2015. december 30-ig. A beküldés megkönnyítése érdekében – a naptári évtől eltérő üzleti évet alkalmazók kivételével – lehetőség van a bevallási rendszer által, az eredetileg feltüntetett árbevételi adatok ezrelékes díjszabás alapján újrakalkulált díj elfogadására is.** **A megállapított felügyeleti díjat 2016. január 31-ig egy összegben, késedelmi pótlék alkalmazása nélkül kell majd befizetni a hivatalnak.**

A helyesbítés azokat az élelmiszerlánc szereplőket érinti, melyek felügyeleti díj kötelezettségét – részben vagy teljes egészében – korábban a napi fogyasztási cikk értékesítéséből származó előző évi nettó árbevételük függvényében sávos díjszabás alapján állapították meg.

A díj mértéke – a korábbi évekhez hasonlóan – ismét **egységesen** **a díjköteles tevékenységből származó, jövedéki adó, illetve népegészségügyi termékadó nélkül számított** **előző évi árbevétel 0,1%-a** minden szektorban (pl. a termelésben, az élelmiszer-feldolgozásban vagy a vendéglátásban).A helyesbítés beküldésének megkönnyítése érdekében lehetőség van a bevallási rendszer által, az eredetileg feltüntetett árbevételi adatok ezrelékes díjszabás alapján újrakalkulált díj elfogadására is.

Kivételt képeznek ez alól a naptári évtől eltérő üzleti évet alkalmazó termelők, vállalkozások stb.: esetükben a helyesbítő **bevallás során a díjszámítás alapja a 2014-es naptári év.**

**A helyesbítést követően megállapított felügyeleti díjat 2016. január 31-ig egy összegben, késedelmi pótlék alkalmazása nélkül kell megfizetni a NÉBIH 10032000-00289782-30006016 célszámlájára. A korábban beadott 2015. évi bevallás alapján befizetett felügyeleti díj összege természetesen beszámítható a helyesbítés során megállapított díjba.**

A bevallással kapcsolatos kérdésekben a NÉBIH Felügyeleti-díj Ügyfélszolgálata a 06-1/336-9024-es telefonszámon, vagy a [felugyeletidij@nebih.gov.hu](file://C:\Users\volpertb\AppData\Local\Microsoft\frumzs\AppData\Local\Microsoft\Windows\Temporary%20Internet%20Files\Content.Outlook\AppData\Local\Microsoft\Windows\Temporary%20Internet%20Files\Content.IE5\Local%20Settings\Temporary%20Internet%20Files\Content.Outlook\98IA2J5L\felugyeletidij@nebih.gov.hu) elektronikus levélcímen áll az ügyfelek rendelkezésére.

2015. december 14.

Nemzeti Élelmiszerlánc-biztonsági Hivatal  
Felügyeleti Díj és Forgalmazói Ellenőrzési Igazgatóság